remissie van dootslaege voir machiele vroen
ende janne tscosters gebruederen
kaerle ick doen te wetene eenen yegelycken tegewoirdige
ende toecomende dat wy ontfangen hebben die oitmoedige supplicatie
van michielen / vroen / ende janne tscosters gebruederen wettige
kinderen mathys de costere alle schamele lantlieden
woenende inde prochie van halle in ons. lande van henegouwe
inhoudende hoe dat nu omtrent zess oft zeven jaren geleden de
voirs. vroen suppliant ende een geheeten hannen de vuegelerre
doen tertyt beyde noch wesende jonge knechtkens hebben
tsamen spelende geworstelt op een stuck lants versch
gesaeyt soe lange dat de voirs. vuegelerre is ondergevallen
ende opgestaen zynde zeyde hy dat zynen arm in stucken
was / versaeckende aen peeten de bock doen tertyt daer
tegen woerdich zynde. dat hy den voirs. zynen arm
trecken wilde. dwelc de voirs. peeter niet en wilde
doen ende is alsoe de voirs hannen zonder meer
zeggens gegaen nae huys / van welcken stucken is bynnen
twee of drye jaeren daer nae in presentien ende by
tusschen sprekene vanden prochiaen ende den lieutenant
vanden meyer van halle voirscreven gemant eenen peys tusschen
den voirs. hennen ende wylen jacoppe de vuegelere
zynen vader ter eene ende den voirs mathyse de costere
inden naeme vanden voirs. vroen zynen zoene ter andere zyd
mits der sommen van acht rinsgulden die de selve
mathys om met vreden te moegen bliven ende onminne
te schuwene den voirs. jacoppe ende zynen zoene geven
soude gelyc hy hem die ten genoemden dage heeft
gedragen ende willen geven / maer de voirs. jacop
anders beraden zynde en heeft tsleve gelt nyet
willen ontfange seggende dat hy noch de voirs. zynen
zoene van egheender weerden en hielden al tgene
dat te voeren tusschen hen partyen gemaect ende gesloten
was / daer af de voirs. mathys zeer bedroeft
es geweest / vreesende gelyck naemaels gebuert es geweest
dat de voirs. wylen jacop oft yn zoene den voirs
supplianten noch eens souden oploopen / oft enige bescaempthen
aendren / bezonder want de selve wylen jacop met zyne
dochter voertyts doot gesteken hadden eene vrouw bevrucht
met twee kinderen ende soe sorchlyc was ende vechtachtich
dat hy van eenen yegeglycken zeere was ontsien / ende
is de voirs. sake aldus blyven staende tot nu onlancx
geleden den voirs. jacoppe ende zyn zoene altyt veede
ende rancuer dragende tegen den voirs. supplianten in sulcker
vuegen dat hoe wel zy oft enich van hen den
selven wylen jacoppe ontmoetende hem gegroet
oft aengesproken hebben hy nyet en heeft willen
antwoirden maer is stom gegaen oft heeft hem
daenzicht gekeert / in meyninge zynde dat hy
de voirs. supplianten oft enige van hen soude doot
steken oft evelen van huenen lyve / gelyc te presumeren
is / want is gebuert op sinte lauwereys dach
lestleden dat de voirs. supplianten gecomen zynde
te dorepe by halsenberge ter kermissen tot bovene
huyse soe wetende tot reyniers vanden bossche
hunnen neve . ende aldair goede recreatie gehadt
hebbende sonder enichsins by drancke te zyne onredelyck
zynde de voirs. michiel ende jan supplianten gegaen
ter plaetsen weert vanden selven dorpe zien
naeden voirs vroen hunnen brueder om tsamen thuys
weert te ghane ende opte plaetse commende
ende malcanderen gevonden hebbende zyn zy daer
blyven danssende tot omtrent vi oft vii uren vanden
avonde sonder bynnen dien dage in taverne geweest
te hebbene / ende ten lesten hebben zy gesien den
voirs. wylen jacoppe de vuegelerre ende zynen
zoene staen voir een taverne onder hen beyden
drinckende ende gelyc scheen wel by drancke zynde
welcke vader ende zoene ziende de voirs. supplianten zyn tehenwaerts
gecomen zeggende de voirs jacop totten voirs. zynen zoene
hem stootende van achter omtrent zynen halse / wech boeve
wech boeve. den selven zynen zoene stierende gelyc de supplianten
namaels hebben gepresumeert om hen te bevechten / want
terstont als zy zyn gecomen byde voirs. supplianten zoo heeft
de voirs. jacop sonder spreken met eender luyckscher pycken
die hy in zyn hant hadde gesteken naeden voirs. michiele
ende de voirs. zoen aenveerdende den voirs. janne de coster
heeft hem met eender javelyne gesteken doer de mouwe
van zynen stucken arm dwelc ziende de voirs. michiel
de coster heeft terstont geroepen tot dry reysen
toe oft meer met luyder stemmen gheeft vrede gheeft
vrede / wy en willen nyet vechten nyemant en trecke
zyn mes ons en staet gheen vechten aen gelyck sy oick
egheen vechters en zyn nog noyt voir dyen dach tegen
yemande gevechte ofte ongenuechte gehadt en hebben
ende vliedende de voirs. michiel ende jan achter
tvolc heeft de voirs. hennen de vuegelerre / met
zynder voirs. javelynen gesteken naeden voirs. vroen
ende hem gegeven in zyn borst een blodinghe wonde
ende daer nae heeft de selve hennen gaen steken
naeden voirs. janne de coster dwelc ziende de
voirs. vroen gequetst zynde / heeft met zynder
javelynen geslagen naeden voirs. hennen maer en
heeft hem nyet gequetst ende hebben alsoe
onder hen beyden tsamen gevochten bynnen welcken
middelen tyde de voirs. wylen jacob zoe scerpelic
volghde den voirs. michelen ende janne supplianten die
altyt bloden tusschen de leden stekende ende slaende
de voirs jacob nae hen met zynder voirs. pyken
alsoe dat hy den voirs. michielen raecte doer zyn
stucke mouwe ende voir zyn hoot doer zyn bonette
ende den voirs. janne de coster op zynen slincken arm
ende opte rechte zyde van zynen hoode sonder dat
alnoch de selve michiel ende jan mes trocken oft
hen ter weeren stelden en hen sonder hen alnoch
te onderwinden vanden gevechte tusschen den voirs.
vroen hunnen brueder ende den voirs. hennen de
vueghelerre / maer de voirs. wylen jacop nyet
cesserende / heeft ten lesten de voirs. michiele
innegevaren hem grypende metter mouwen dwelck
ziende de voirs. jan de coster vreesende dat hy
den voirs. michiel zynen brueder vermoerden zoude
heeft zyn mes getrocken ende den voirs. jacoppe
gegeven eenen slach int hoot daer mede hy den
voirs. michiele heeft laten gaen / bynnen welcken
middelen tyde de voirs. vroen hem verweerende
tegen den voirs. hennen de vueghelerre hadde gebroken
zyn voirs. javelyne ende zynde zonder stock
oft mes in handen vanden selven hennen
heeft geroepen / en sal my nyemant comen
helpen / dwelc hoirende de voirs. jan zyn
broeder dat de voirs. vroen in sulcken laste
was / is hem te hulpen gelopen latende den
voirs jacop ende michiele by een ende gaf
den voirs. hennen om eenen slach int hoot daer af
de selve hennen gelyc de supplianten hopen byder
gracien goids egheen noot en heeft vanden live /
maer de voirs. michiel by toedoene vanden
voirs. jannen zynen broeder ontlost zynde vuyt
handen vanden voirs. jacoppe de voeghelerre heeft
hem tegen den selven jacoppe ter weere gestelt
ende hem insgelycx gequetst in zyn hoot /
dat hy bynnen omtrent drye dagen daer nae is gecomen
van levende live ter doot / ende hoe wel tvoirs.
stuck is onnosel ende gebeurt in nootelycken defensien
vande voirs. supplianten die des voir by nyet en hebben
gemoegen / nyettemin tselve is hen hertelycke
leet / ende beduchtende rigeur ende strangheyt
van justicien en souden hen bynnen desen onsen lande
van brabant noch anderen onsen landen ende heerlyckheyden
nyet dorren vinden gaen staen oft verkeeren ten was
dat hen onse gratie ende genade in desen gedeylt
wordde / daerom zy ons oitmoedelycke hebben gebeden //
ware om zo eest dat wy desen aengesien
willende altyt gratie ende genade prefereren voir
rigeur van justicien / den voirs. supplianten geneycht
wesende tot huerder voirs. beden / hebben in
gevalle als boven quytge schouden geremitteert ende
vergeven ende van zunderlinger gratien quytschelden
remitteren ende vergheven by desen onsen voirs. brieve
tfeyt ende doot slach boven geruert mitsgaders
alle offensien ende bruecken corporele ende criminele
daer innne zy ter cause voirsreven met datter aencleven
mach teghen ons ende justicie misdaen moegen
hebben ende hebben hen als daer af wedergestelt
ende gerestitueert stellen weder ende restitueren
tot hunnen goeden naeme fame en geruechte / in ons.
lande ende hertoghdomme van brabant ende allen
anderen ons. landen ende heerlicheden ende tot hunnen
ongeconfisqueerden goeden zoo verre zy enige hebben
gelyck ende in alder manieren alsoe zy waeren eer den
voirs. dootslach geschiede / imponerende hier op een
ewich geswych ende silencie ons. procureur generael in
brabant ende allen anderen onsen justicieren ende officieren
wye zy zyn / satisfactie ende beteringe doende / der
partyen geinteresseerde indien dye nyet gedaen en is
ende enige daer toe dient civilic alleenlic / behoudelic
dat de voirs supplianten gehouden sullen syn tselve
feyt tegen ons te beteren civilick nae die gelegentheyt
vanden saken ende faculteyt van hunnen goeden ende dat
zy oic gehouden wordden op te leggen ende te betalen
de redelycke costen van justicien indyen dair ennige
ain gedaen zyn oft gedaen wordden ter taxatien
ende moderatien van ons. lieven ende getrouwe cancelliere
ende lieden van ons. rade geordoneert in brabant
die welcke wy daertoe gecomitteert hebben
ende comstten by desen / ontbieden daer om ende
bevelen den selven ons. cancelliere ende lieden
van ons. rade in brabant dat voir hen geroepen
die dair om behoeren geroepen te zyne zy procederen
wel ende getrouwelic totten interinemente ende
verifficatie van desen / ende totter taxatien
vanden voirs. amende civile ende costen van
justicien / ende dat gedaen ende de voirs.
amende civile ende costen getaxeert ende
betaelt zynde in handen van den gheene van ons.
ontfangers dyen dat behoeren sal / die gehouden
wordt rekeninge bewys en reliqua te doene
vanden voirs. amende civile / tot ons. behoef
metten anderen penningen van zynen ontfange / zy onse
voirs. procureur generael in brabant ende alle andere
onse rechteren justicieren ende officieren tegewoirdige
ende toecomende die dat aengaen sal moegen hunnen
stadthouderen ende een yegelic van hen bezunder / zoo hem toebehoeren
sal / doen laten ende gedogen den voirs. supplianten
van desen onsen tegewoirdiger gracien remissien ende pardoenen
ende van alle den inhouden van desen inder vuegen
ende manieren voir verhaelt rustelic vredelic volcomelic
ende eewelic genyeten ende gebruycken / sonder
hen te doene noch te laten geschieden nu noch in
toecomende tyden eenigen hinder letssel oft moeyenisse
aen live noch aen goede ter qontrarien / maer indien
huerliedern liven oft eenige van huenner goeden daer om
gearresteert oft becommert waren / dat zy die stellen
ende stellen oft doen setten ende stellen / tot geheelder
ende volcomender delivrancie / terstont ende zonder vertreck /
want ons alsoe gelieft / ende ten eynde
dat dit vast ende gestadich zy ende blive tot
ewigen dagen hebben wy onsen zeghel hier
aen doen hangen / behoudelyc ons in anderen
saken onsen rechte ende eenen iegelycken
dessyns in allen / gegeven in onser stat van
bruessel inde maent van oeghst int jaer ons heeren
duysent vyfhondert dryentwintich / ende van
onsen rycken te wetene vanden roomschen etc. tvyfste
ende van spaengien ende allen den anderen tachste /
aldus stont gescreven boven opte plycke. byden
keyser ende geteekent proefft / ende noch visa